ANAN เพิ่มทุน RO แถมวอร์แรนต์ 1:1 เสริมสภาพคล่อง – ทุนหมุนเวียน
ANAN เพิ่มทุนขายผถห.เดิม สัดส่วน 4:1 ราคา 1.55 บาท/หุ้น แถมวอร์แรนต์ 1:1 เพื่อเสริมความแข็งแกร่งและสภาพคล่องทางการเงิน โดยให้เพียงพอต่อการดำเนินธุรกิจตลอดจนช่วยเพิ่มเงินทุนหมุนเวียนสำหรับการดำเนินธุรกิจ
27 ก.ย. 2564

บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า ที่ประชุมคณะกรรมการบริษัท ครั้งที่ 9/2564 วันนี้มีมติเห็นชอบให้นำเสนอต่อที่ประชุมวิสามัญผู้ถือหุ้น เพื่อพิจารณาอนุมัติการเพิ่มทุนจดทะเบียนจากเดิม 333,300,000 บาท เป็น 499,950,000 บาท ด้วยการออกหุ้นสามัญเพิ่มทุนจำนวน 1,666,500,000 หุ้น มูลค่าหุ้นที่ตราไว้หุ้นละ 0.10 บาท รวมทั้งสิ้น 166,650,000 บาท
โดยบริษัทฯจะจัดสรรหุ้นสามัญเพิ่มทุนจำนวนไม่เกิน 833,250,000 หุ้น มูลค่าที่ตราไว้หุ้นละ 0.10 บาท เพื่อเสนอขายให้แก่ผู้ถือหุ้นเดิมของบริษัทฯตามสัดส่วนจำนวนหุ้นที่แต่ละรายถืออยู่ (Rights Offering) ในอัตราส่วนการจัดสรรหุ้น 4 หุ้นสามัญเดิม ต่อ 1 หุ้นสามัญเพิ่มทุน ราคาเสนอขายหุ้นละ 1.55 บาท โดยกำหนดรายชื่อผู้ถือหุ้นที่มีสิทธิได้รับการจัดสรรหุ้นสามัญเพิ่มทุนตามสัดส่วนการถือหุ้น (Record Date) ในวันที่ 4 พ.ย.2564 และวันจองซื้อในช่วงวันที่ 22 – 26 พ.ย.2564 (รวม 5 วันทำการ)
อีกทั้งจัดสรรหุ้นสามัญเพิ่มทุนจำนวนไม่เกิน 833,250,000 หุ้น มูลค่าที่ตราไว้หุ้นละ 0.10 บาท เพื่อรองรับการใช้สิทธิตามใบสำคัญแสดงสิทธิ ANAN-W1 ซึ่งจะออกและจัดสรรให้แก่ผู้ถือหุ้นเดิมที่จองซื้อและได้รับจัดสรรหุ้นสามัญเพิ่มทุน ในอัตราส่วน 1 หุ้นสามัญเพิ่มทุนใหม่ ต่อใบสำคัญแสดงสิทธิ ANAN-W1 1 หน่วย โดยไม่คิดมูลค่า อัตราใช้สิทธิ 1 หน่วยใบสำคัญแสดงสิทธิ ANAN-W1 ต่อ 1 หุ้นสามัญใหม่ ราคาใช้สิทธิซื้อหุ้นสามัญเท่ากับ 1.65 บาทต่อหุ้น และมีระยะเวลาใช้สิทธิ 2 ปี
ทั้งนี้บริษัทฯกำหนดวันประชุมวิสามัญผู้ถือหุ้น ครั้งที่ 1/2564 ในวันที่ 29 ต.ค.2564 ผ่านสื่ออิเล็กทรอนิกส์
อย่างไรก็ตามหากการเพิ่มทุนดังกล่าวที่มีผู้จองซื้อเต็มจำนวน บริษัทฯจะสามารถระดมทุนได้เป็นจำนวนประมาณ 1,291.54 ล้านบาท เพื่อใช้เป็นเงินทุนหมุนเวียนในการดำเนินงานของบริษัทฯ โดยมีกำหนดระยะเวลาการนำเงินไปใช้ภายในปี 2565
สำหรับในส่วนของการออกหุ้นสามัญเพิ่มทุน เพื่อรองรับการใช้สิทธิตามใบสำคัญแสดงสิทธิ ANAN-W1 ในกรณีที่ผู้ถือหุ้นมีการใช้สิทธิซื้อหุ้นสามัญเพิ่มทุนตามใบสำคัญแสดงสิทธิ ANAN-W1 เต็มจำนวน บริษัทฯจะสามารถระดมทุนได้เป็นจำนวนประมาณ 1,374.86 ล้านบาท โดยบริษัทฯมีแผนที่จะนำเงินที่ได้รับการใช้สิทธิซื้อหุ้นเพิ่มทุนดังกล่าว เพื่อใช้เป็นเงินทุนหมุนเวียนในการดำเนินงานของบริษัทฯ
อนึ่งแผนการใช้เงินเพิ่มทุนของบริษัทฯข้างต้น เป็นไปตามแผนธุรกิจในปัจจุบันในการจัดสรรเงินที่ได้จากการเสนอขายหุ้นเพิ่มทุนในครั้งนี้ อย่างไรก็ตามจำนวนหุ้นที่มีการจองซื้อหุ้นสามัญเพิ่มทุน และการใช้สิทธิซื้อหุ้นสามัญเพิ่มทุนตามใบสำคัญแสดงสิทธิ ANAN-W1 และการชำระเงินจริงอาจมีจำนวนน้อยกว่าจำนวนหุ้นที่บริษัทฯประสงค์จะเสนอขาย ซึ่งอาจทำให้บริษัทฯได้รับเงินน้อยกว่า 1,000 ล้านบาท ในกรณีดังกล่าวแผนการใช้เงินเพิ่มทุนของบริษัทฯอาจแตกต่างไปจากแผนการใช้เงินที่ระบุไว้ในวรรคข้างต้น
อย่างไรก็ดีในการเพิ่มทุนครั้งนี้เพื่อเพิ่มความแข็งแกร่งและสภาพคล่องทางการเงินให้แก่บริษัทฯ เพื่อให้บริษัทฯมีสภาพคล่องและมีเงินทุนเพียงพอต่อการดำเนินธุรกิจของบริษัทฯ ตลอดจนช่วยเพิ่มเงินทุนหมุนเวียนสำหรับการดำเนินธุรกิจ
 